Արցախում սահմանադրական փոփոխությունների մասին խոսվում է դեռեւս 2014 թվականից: 2015-ին` Հայաստանում անցկացված հանրաքվեից հետո այդ խոսակցություններն ավելի առարկայական դարձան եւ սկսվեց մշակվել նոր Սահմանադրությունը: Բանն այն է սակայն, որ 2014-ից մինչեւ 2016-ի ամռան ամիսներին բոլոր վստահ էին, որ Արցախը նույնպես գնում է դեպի խորհրդարանական կառավարման համակարգ: Ըստ մամուլի հրապարակումների, նոր Սահմանադրության նախագծի նախնական տարբերակը հենց այդ տրամաբանությամբ էլ մշակվել է: Բայց ապրիլյան պատերազմը խառնել է բոլոր խաղաքարտերը եւ որոշվել է, որ պատերազմական վիճակում գտնվող Արցախի համար ճիշտ կլինի շատ ավելի կենտրոնացված կառավարման համակարգը` ուժեղ նախագահի ինստիտուտով: